SA atlete sukkel steeds in DohaDominique Scott-Efurd in aksie. Foto: ANA. Suid-Afrika se atletiekspan trek steeds swaar teen die wêreld se bestes by die Wêreldatletiekkampioenskap in Doha. Dominique Scott-Efurd het darem gister vir die finaal van die 5 000 m-item gekwalifiseer toe sy haar uitdunronde in ’n tyd van 15:05,01 minute kafgedraf het. Kenia se Hellen Obiri het die vinnigste tyd opgestapel toe sy die afstand in ’n tyd van 14:52,41 minute afgejaag het. Die nasionale rekordhouer in die 110 m-hekkies, Antonio Alkana, se tyd van 13,47 sekondes in die semi-finaal was net nie goed genoeg om na die finaal deur te dring nie. Hy was net met 0,11 sekondes te stadig om vir die eindstryd te kwalifiseer. In die 400 m het Thapelo Phora so amper sy persoonlike beste tyd gehardloop, maar sy lopie van 45,24 sekondes het beteken dat hy algeheel die 16de vinnigste tyd opgestapel het.